बुहुमाव क’रना जिउसानि सागलोबसारनायाव बुहुमनि सुबुंफोरा गिख्रंथाव थासारियाव दं । दिनैबो रावबो बे जिउसानिफ्राय गोजानाव गैया। बुहुमनिफ्राय क’रना जिउसाया जे गैया जाथारगोन बे नङा। क’रना जिउसाजों साग्लोबसारनायखौ मोजां खालामनो दासिम मुलि ओंखाराखै। ओंखारदों होननानै सम-सम खौरां मोनोब्लाबो दासिमबो मेगनजों नुयाखै। नाथायबा दिनैसिमबो गोनोखोफोरा नारा-नाथा नाजानायखौ नागाराखै। क’रना जिउसानिफ्राय रैखा मोननो थाखाय साबोनजों आखायखौ मोजाङै सुनांगौ, खुगा-गन्थंखौ मास्कजों खोबनानै लानानै समाजारि जानथायखौ मानिनानै सोलिनांगौ । बेखौ खालामनायनि अनगा जेबो राहा गैया। बे क’रना जिउसानि गिख्रंथाव साग्लोबसारनाया बांबोनायाव हादराव गोबां सुबुंफोरानो थावन-सोहोरनिफ्राय खामानि नागारनानै न’आव फैफिनदों । खामानि मोनैनि सुबुंफोरा हालाय-हाफाय जानानै थानांदों। बेजों लोगोसे हादरनि गोबां फरायसालिफोरखौ बन्द लाखिनो गोनां जादों। दिनै थाखो 9 निफ्राय गोजौ थाखोसिम 50 जौखोन्दो फरायसाफोरनि थाखाय फरायसालिफोराव कभिद-19नि प्रट’कलखौ मानिनानै समाजारि जानथाय लानानै थाखो लानायखौ सोरखारा होबाय। नाथाय बेनो थोजासे नङा । थाखो 9 निफ्राय गोजौ थाखोसिम फरायनाय फरायसाफोरनि थाखाय सोरखारा थिगखौनो सानदों नाथाय थाखो सेनिफ्राय थाखो दाइनसिम फरायसाफोरनि थाखाय मा राहा लाखो सोरखारा, बेनि सायाव दिनैसिम जेबो रोखा बिथोन नुवाखै। सोरखारा साननाय बादि से बोसोरनि सोलोंथाइ बोसोरा खहा जाब्लाबो से थाखोनिफ्राय दाइन थाखोसिमनि फरायसाफोरनि जिउआल’ रैखा जाथों साननाया थिगआनो। नाथाय दिनै द’ दाननि बारा गामिनि उन्दै-उन्दै गथ’फोरा लेखाजों-फरायसालिजों सोमोन्दो गोयैयासो साननांगौ बाथ्रा जानानै फैदों। गामियाव जिउखांनानै जाग्रा खायसे फरायसाफोरनि बिमा-बिफाफोरा सोलोंथायजों सोमोन्दो गैथारैफोरनि गथ’-गथायफोरा बांसिन खहा जागोनखौ नुहुरदों। सोरखारा बुंदोंदि फैगौ 15 अक्टबरनिफ्राय गासैबो फरायसालिफोरा खुलिगोन । नाथाय बेबो बारा रोखा नङा । थावन-सोहोराव क’रनानि साग्लोबसारनाया एसे खम जाबोदोंब्लाबो गामि ओनसोलाव साफा-सानैफोर जानायाव साननो गोनां जादों। जुदि सोरखारा बुंनाय बादि अक्टबर दाननि 15 खालाराव फरायसालिफोरखौ खुलिजोबनो हायाब्ला बे बोसोरावदि फरायसालिफोरा खुलिगोन बेखौ रावबो रोखा बुंनो हाया। बिनिखायनो सोरखारा थाखो सेनिफ्राय थाखो दाइनसिम फरायसाफोरनि थाखाय मोनसे गोदान नेमखान्थि खाना होनानै फरायसालिफोरखौ खुलिनायनि माबाफोर राहा लानो हायो नामा एसे सानना नायनायनि सम फैबाय। जों नुनायाव मिरु सोरखार आरो रायजो सोरखारआ लकदाउन फोसावनाया थुंगेनायनि उनाव आरो बावैसो सोरखारा क’रना जिउसानि जिनज्रिखौ थबस्र’ बस’नायनि थांखियै आनलक जाबसिन्दों। आरो जेब्लाबो खुगायाव माक्स गान्नाय आरो साखोन-सिखोन आरो सांग्रांथियै थानो खावलायदों । नाथाय मिरु सोरखार आरो रायजो सोरखारा हाथाय-बाजार, दखान, सहर खुलिनायनि गनायथि होनायनि जाहोनाव सरासनस्रा सुबुंफोरा थाउन-सहराव थांलाय-फैलाय हान्था-मेला बिथिङाव जोबोद जेंनाजों मोगा-मोगि जानांनाय थासारिखौ बेरखांनाय नुनो मोन्दों । गामियारि ओनसोलनिफ्राय नोगोर- सोहोराव थांलाय-फैलाय बिथिङाव बासनि भाराफोरा अख्रां गोमसार लायनाय जानाय नुनो मोनदों। एरैहाय सोरखारनि कभिद-19नि सांग्रांथियारि आयेन आब्रुथि मानिनानै सोलिनांगौनि बिथोन, गुबुन फारसेथिं हान्था-मेला बिथिङाव रांखान्थि बिथिंनि जेंना। बे बिथिङाव रायजो- राजाफोरा गोब्राब थासारिजों भुगिनांदों। बे बेलायाव सोरखारा मेगन होनांगौ।